સૌરાષ્ટ્રની દક્ષિણે વિશાળકાયા પાથરી પર્વતાધિરાજ ગિરનાર અડગ ઉભો છે. દૂર-દૂરથી આકાશને ભેટતાં જિનાલયોના સુંદર શિખરો કાળા રાક્ષસી પથ્થરો તથા લીલીછમ વનરાજીના દ્રશ્યો મનોહર ભાસે છે. વાદળથી વાતો કરતો ગિરનાર શ્રી નેમિનાથ પરમાત્માની સાધના ભૂમિ છે. શિલ્પકલાના સૌંદર્યની વૈવિધ્યતાના કારણે ગિરિ ઉપર આવેલા પ્રત્યે જિનાલયો પોતાનું આગવું વ્યક્તિત્વ ધરાવે છે. ગિરનારગિરિ મહાતીર્થ પહાડ ઉપર આવેલા દેરાસરના નિર્માણમાં વિશિષ્ટ કોટીની કાર્યકૌશલ્યના દર્શન થાય છે. મનોહર અને નયનરમ્ય એવા જિનાલયોની જિનપ્રતિમા તથા કલાકુશળતા નિરખતાં મન ધરાતું નથી. ગિરનારપર્વત સમુદ્ર સપાટીથી ૩૬૭૫ ફૂટ ઊંચો છે.